มึนตึ้บนโยบายเพิ่มประกันเงินฝาก
คลังไม่ชัดเจนวงเงินคุ้มครองชี้ลดเงินนำส่งกองทุนสุ่มเสี่ยง
16 ก.พ. 2555

คลังไม่ชัดเจนวงเงินคุ้มครองชี้ลดเงินนำส่งกองทุนสุ่มเสี่ยง
สถาบันคุ้มครองเงินฝาก มึนนโยบายรัฐบาลให้ขยายวงเงินคุ้มครอง กลัวถอยหลังเข้าคลอง สศค.หวั่นเงินกองทุนไม่พอ
นายนริศ ชัยสูตร อธิบดีกรมธนารักษ์ ประธานสถาบันคุ้มครองเงินฝาก (สคฝ.) กล่าวว่า ขณะนี้ยังไม่มีความชัดเจนว่ารัฐบาลจะขยายการคุ้มครองเงินฝากเพิ่มขึ้นในวงเงินเท่าไหร่ หลังจากที่นายกิตติรัตน์ ณ ระนอง รองนายกรัฐมนตรีและ รมว.คลัง มีนโยบายให้ปรับเพิ่มขึ้นมาภายหลังจากมีการเก็บเงินนำส่งจากสถาบันการเงินที่คิดจากฐานเงินฝากในอัตรา 0.47% จากปัจจุบันที่สถาบันคุ้มครองเงินฝากดูแลเงินฝากของประชาชนอยู่ในอัตรา 50 ล้านบาทต่อบัญชีต่อธนาคาร แต่จะลดลงเหลือแค่ 1 ล้านบาทต่อบัญชีต่อธนาคาร ในวันที่ 1 ส.ค. 2555 
นายนริศ กล่าวว่า อย่างไรก็ตาม ต้องยอมรับว่าการขยายวงเงินคุ้มครองมากขึ้นจะทำให้มีปัญหาในอนาคต จะลดวงเงินการคุ้มครองกลับมาที่อัตราเดิมไม่ได้ โดยมีตัวอย่างในประเทศที่มีปัญหาวิกฤตเศรษฐกิจที่ผ่านมา หลายประเทศมีการเพิ่มการคุ้มครองเงินฝากสูงขึ้นเป็นเท่าตัว และไม่สามารถลดลงกลับมาที่เดิมได้
นายนริศ กล่าวว่า นโยบายของรัฐบาลที่ให้ลดการเก็บเงินนำส่งจากสถาบันการเงินในอัตรา 0.4% ลงเหลือ 0.01% จะไม่กระทบกับการดู แลเงินฝาก เพราะปัจจุบันสถาบันการเงินแข็งแรง มีเงินกองทุนต่อสินทรัพย์เสี่ยงสูงกว่าที่ธนาคารแห่งประเทศไทย (ธปท.) กำหนดกว่า 1 เท่า 
ขณะที่ปัจจุบันสถาบันคุ้มครองเงินฝากมีเงินที่เรียกเก็บจากสถาบันการเงิน 1 แสนล้านบาท โดยที่ผ่านมาเก็บเงินจากสถาบันการเงินในอัตรา 0.4% ทำให้มีเงินเข้าปีละ 2.8 หมื่นล้านบาท และเมื่อปรับเหลือ 0.01% จะทำให้มีเงินเข้าปีละ 700 ล้านบาท ส่วนเป้าหมายการเก็บเงินจากสถาบันการเงินที่กำหนดไว้ 2 แสนล้านบาทนั้น เป็นเรื่องที่ปรับเปลี่ยนได้ตามสถานการณ์ ไม่กำหนดตายตัว
นายนริศ ยืนยันว่าการเก็บในอัตรา 0.01% ที่รัฐบาลกำหนดให้นั้น เพียงพอต่อการดูแลเงินฝาก
ด้านสำนักงานเศรษฐกิจการคลัง วิเคราะห์ว่า การร่วมกันแก้ไขปัญหาภาระหนี้กองทุนฟื้นฟูฯ ด้วยการเรียกเก็บค่าธรรมเนียมจากสถาบันการเงิน 0.47% ของฐานเงินฝาก ทั้งและนำส่งเข้าสถาบันคุ้มครองเงินฝากแค่ 0.01% ถือว่าเป็นอัตราที่น้อยมากเมื่อเทียบกับภาระตัวเลขการคุ้มครองเงินฝาก เพราะปัจจุบันสถาบันคุ้มครองเงินฝากมีเงินสะสมแค่ 8 หมื่นล้านบาท จึงอาจเป็นการเพิ่มความเสี่ยงให้กับสถาบันคุ้มครองเงินฝากที่จะต้องมีภาระการคุ้มครองที่มากขึ้นกว่าเดิม